KCR सरकार यानी सबसे भ्रष्ट सरकार; इनके तार दिल्ली तक फैले, मोदी को गाली देना इनका काम
Prime Minister Narendra Modi News; Follow Rajasthan Bikaner, Telangana Bhadrakali Latest News and Updates On Dainik Bhaskar (दैनिक भास्कर)
प्रधानमंत्री नरेंद्र मोदी शनिवार को तेलंगाना पहुंचे। यहां उन्होंने वारंगल में भद्रकाली मंदिर में पूजा की। इसके बाद गाय को चारा खिलाया। इसके बाद उन्होंने 6100 करोड़ रुपए की योजनाओं का उद्घाटन-शिलान्यास किया। इनमें हाईवे से लेकर रेलवे तक के प्रोजेक्ट शामिल हैं।
PM ने वारंगल में जनसभा को संबोधित करते हुए कहा, तेलंगाना सरकार ने केंद्र सरकार को हमेशा गाली दी है। ये जनता को धोखा देते हैं। KCR मतलब सबसे भ्रष्ट सरकार। अब तो दिल्ली तक इनके भ्रष्टाचार के तार फैल गए हैं।
मोदी ने आगे कहा, हम पहले दो राज्यों या दो देशों की सरकारों के बीच विकास से जुड़े समझौतों की खबरें सुनते थे। ऐसा पहली बार हुआ है, जब दो राजनीतिक दलों और दो राज्य सरकारों के बीच भ्रष्टाचार की डील के आरोप लगे हैं।
पीएम के संबोधन की बड़ी बातें...
कांग्रेस हो या BRS दोनों तेलंगाना के लिए घातक
PM ने परिवारवाद पर निशाना साधते हुए कहा, कांग्रेस का भ्रष्टाचार पूरे देश ने देखा है। परिवारवादी BRS का भ्रष्टाचार पूरा तेलंगाना देख रहा है। कांग्रेस हो या BRS, दोनों ही तेलंगाना के लोगों के लिए घातक हैं। इन दोनों से ही तेलंगाना के लोगों को बच कर रहना है।
तेलंगाना में भ्रष्टाचार का खुला खेल, भर रही नेताओं की तिजोरी
पीएम ने कहा, तेलंगाना में भ्रष्टाचार का जो खुला खेल चल रहा है। इसका सबसे बड़ा नुकसान, यहां के युवाओं को उठाना पड़ा है। तेलंगाना स्टेट पब्लिक सर्विस कमीशन स्कैम के बारे में कौन नहीं जानता? यहां की सरकार ने सरकारी नौकरियों को अपने नेताओं की तिजोरी भरने का माध्यम बना लिया है।
तेलंगाना सरकार का काम, सुबह-शाम मोदी को गोली देना
PM ने कहा- तेलंगाना की सरकार ने केवल 4 काम किये हैं। सुबह-शाम मोदी और केंद्र सरकार को गाली देना। एक परिवार को ही सत्ता का केंद्र बनाना। दूसरा खुद को तेलंगाना का मालिक साबित करना। तीसरा तेलंगाना के आर्थिक विकास को चौपट करना और चौथा तेलंगाना को भ्रष्टाचार में डुबो देना।
वारंगल जनसंघ के जमाने से हमारा मजबूत किला
पीएम ने कहा, आज मैं एक भाजपा कार्यकर्ता के रूप में वारंगल में आप सबके बीच आया हूं। ये क्षेत्र जनसंघ के जमाने से ही हमारी विचारधारा का मजबूत किला है। भाजपा का लक्ष्य यही है। तेलंगाना विकसित बने। तेलंगाना भारत को विकसित बनाए।
हमारे पास गोल्डन पीरियड, हर सेकेंड का करें इस्तेमाल
पीएम ने कहा - आज का नया भारत, युवा भारत है, एनर्जी से भरा हुआ है। 21वीं सदी के इस तीसरे दशक में हमारे पास ये गोल्डन पीरियड आया है। हमें इस गोल्डन पीरियड के हर सेकेंड का पूरा इस्तेमाल करना है। देश का कोई भी कोना, तेज विकास की किसी भी संभावना से पीछे नहीं रहना चाहिए।
भारत में इनवेस्टमेंट के लिए आगे आ रही पूरी दुनिया
पीएम ने दुनिया में भारत के बढ़ते रुतबे को लेकर कहा, आज जब पूरी दुनिया भारत में इनवेस्टमेंट के लिए आगे आ रही है, विकसित भारत को लेकर इतना उत्साह है। तब तेलंगाना के सामने अवसर ही अवसर हैं। तेलुगू लोगों के सामर्थ्य ने हमेशा भारत के सामर्थ्य को बढ़ाया है। आज जब भारत दुनिया की 5वीं सबसे बड़ी आर्थिक शक्ति बना है, तो उसमें भी तेलंगाना के लोगों की बड़ी भूमिका है।
देश में हाइवे और एक्सप्रेस वे का जाल बिछा
PM मोदी ने कहा, आज हर प्रकार के इंफ्रास्ट्रक्चर के लिए पहले से कई गुना तेजी से काम हो रहा है। आज पूरे देश में हाइवे, एक्सप्रेस वे, इकोनॉमिक कॉरिडोर, इंडस्ट्रियल कॉरिडोर का जाल बिछ रहा है।
PM आज शाम को जाएंगे बीकानेर, 24 हजार करोड़ की सौगात देंगे
PM नरेंद्र मोदी आज शाम को बीकानेर में 24,300 करोड़ रुपये से अधिक के इन प्रोजेक्ट्स का इनॉगरेशन और शिलान्यास करेंगे।
7 जुलाई को PM ने किया था छत्तीसगढ़ और उत्तर प्रदेश का दौरा
इससे पहले 7 जुलाई को PM ने छत्तीसगढ़ और उत्तर प्रदेश का दौरा किया था। रायपुर में PM ने 7 हजार करोड़ के प्रोजेक्ट्स की सौगात दी थी। वहीं UP में पहले वह गोरखपुर के गीताप्रेस गए थे, उसके बाद वाराणसी का दौरा किया था।
प्रधानमंत्री नरेंद्र मोदी ने शुक्रवार को रायपुर में 7 हजार करोड़ रुपए की योजनाओं का उद्घाटन-शिलान्यास किया। उन्होंने विजय संकल्प रैली को संबोधित करते हुए कहा कि कांग्रेस छत्तीसगढ़ को ATM समझती है। पिछले चुनाव में कांग्रेस पार्टी ने गंगा जी की झूठी कसम खाई। शराबबंदी समेत 36 वादे किए, लेकिन वादे पूरे नहीं किए। हजारों करोड़ का शराब घोटाला कर दिया। पूरी खबर पढ़ें…
UP में गीता प्रेस मुख्यालय पहुंचे, वंदे भारत ट्रेन को हरी झंडी दिखाई
प्रधानमंत्री नरेंद्र मोदी ने शुक्रवार गीता प्रेस के शताब्दी वर्ष समारोह के समापन कार्यक्रम में शामिल होने के बाद गोरखपुर जंक्शन से PM मोदी ने वंदे भारत को हरी झंडी दिखाई। यह ट्रेन अयोध्या होते हुए लखनऊ तक चलेगी। वंदे भारत ट्रेन को रवाना करने के दौरान CM योगी भी साथ रहे। पूरी खबर पढ़ें...